নিজস্ব প্রতিনিধি, কলকাতা: যোগ্যতা বৃদ্ধির পরীক্ষায় অনুত্তীর্ণ এবং ন্যূনতম ৫০ শতাংশ নম্বর পাওয়া শিক্ষকদের ভবিষ্যৎ এখনও ঝুলে। প্রায় এক বছর হতে চললেও তাঁদের ফের আরেকবার পরীক্ষার সুযোগ দেওয়া হবে কি না, তা নিয়ে সিদ্ধান্ত নিয়ে উঠতে পারেনি শিক্ষা দপ্তর। ফলে অনিশ্চয়তার মধ্যে রয়েছেন সেই শিক্ষকরা। কিন্তু কেন দপ্তর এনিয়ে সিদ্ধান্ত নিতে পারছে না? এ বিষয়ে দপ্তরের আধিকারিকদের গাফিলতি রয়েছে বলেই মনে করা হচ্ছে। কারণ, রবীন্দ্র মুক্ত বিদ্যালয় সংসদের তরফে এ নিয়ে বারবার দপ্তরে তদ্বির করা হলেও, বিষয়টি লালফিতের ফাঁসেই আটকে রয়েছে।